ПРОЈЕКТНИ ЗАДАТАК ЗА ИЗРАДУ 
ПРОЈЕКТНЕ ДОКУМЕНТАЦИЈЕ ЗА БРАНУ „МИЛАДИН ПЕЋИНАР“
ИНВЕСТИТОР:

Пројекат за грађевинску дозволу ПГД бране „Миладин Пећинар“
ЛОКАЦИЈА:
Подручје општине Чајетина, катастарска Општина Чајетина, поток који се формира на локацији „Крст“, а који се улива у Честараки поток 
УВОД

На преградном профилу одређеном од стране Инвеститора, на безименом потоку који се улива у Честарски поток (на локацији „Крст“) планирана је изградња гравитационе бетонске бране ради стварања акумулације за рекреативне сврхе. На основу Закона о планирању и изградњи („Сл. гласник РС”, бр. 72/2009, 81/2009 – испр., 64/2010 – одлука УС, 24/2011, 121/2012, 42/2013 – одлука УС, 50/2013 – одлука УС, 98/2013 – одлука УС, 132/2014, 145/2014, 83/2018, 31/2019, 37/2019 – др. Закон, 9/2020, 52/2021 и 62/2023), важећих подзаконских аката, одговарајуће планске документације и одговарајућих топографских, геолошких, геомеханичких и хидролошких подлога, које ће обезбедити Инвеститор, потребно је урадити Генерални пројекат (ГНП) гравитационе бетонске бране, у оквиру кога ће се сагледати могућност да се на предвиђеном водотоку формира еколошки одржива акумулација, могући типови евакуациоих објеката, као и приближне димензије бране и обим радова. У оквиру ГНП-а, у сарадњи са Инвеститором ће се лоцирати потенцијална позајмишта грађевинског материјала, као и депоније за одлагање ископаног материјала. У ГНП-у ће се дати процена утицаја бране и акумулације на животну средину. Из ГНП-а ће произићи Идејно решење (ИДР), на основу кога ће се тражити локацијски услови и водни услови. Уз то, у ГНП-у ће се дефинисати подлоге потребне за даље пројектовање. 
У Пројекту за грађевинску дозволу (ПГД), треба на основу додатних истражних радова, по потреби кориговати решење из ГНП-а, обрадити детаље који нису решени у ГНП-у и урадити хидрауличке и статичке прорачуне на основу којих ће се одредити коначне димензије објекта. Опрема темељног испуста, и остала потребна опрема, такође ће се дефинисати у овој фази пројекта. Детаљније ће се обрадити еколошки аспект бране и акумулације, и урадити пројекат санитарне заштите акумулације, са освртом на управљање квалитетом воде и заштите од загађења са саобраћајних површина, као и Пројекат хидролошких мерења, који ће обухватити све величине битне за сагледавање биланса и квалитета воде у акумулацији. Графичка документација треба да садржи све цртеже потребне да се објекат може прецизно дефинисати. На основу цртежа урадиће се детаљан предмер радова, као и предрачун радова и опреме, са ценама које ће обезбедити Инвеститор. Даће се приказ технологије и организације грађења.
Све подлоге, укључујући истражне радове, за све нивое пројектовања обезбедиће Инвеститор.
Документацију треба урадити у складу са Законом о планирању и изградњи,  Законом о водама, важећим подзаконским актима и важећом планском документацијом општине Чајетина, примењујући стандардне поступке и добру пројектантску праксу.
САДРЖАЈ ДОКУМЕНТАЦИЈЕ
Генерални пројекат (ГНП) треба да садржи следеће целине:

1. Анализа подлога, (топографских, геолошких и хидролошких) 
2. Сагледавање изгледних варијанти решења
3. Разрада предложеног варијантног решења 
4. Водопривредна анализа са проценом утицај бране и акумулације на животну средину
5. Оријентациони предмер и предрачун радова
6. Дефинисање истражних радова и подлога за ПГД
7. Графички прилози 
· Општа диспозиција 
· Подужни пресек кроз акумулацију

· Основа

· Попречни пресек кроз преливни део бране
· Карактеристични попречни пресек кроз непреливни део бране

· Изглед са узводне стране

Идејно решење (ИДР) ће се урадити као извод из Генералног пројекта, ради добијања локацијских и водни услова.
Пројекат за грађевинску дозволу (ПГД) треба да садржи следеће делове:

1. Анализа подлога 
2. Избор рачунског протицаја евакуационих објеката
3. Технички опис
4. Хидраулички прорачуни и димензионисање
5. Статички прорачун 
6. Пројекат Хидро-механичке опреме
7. Пројеката Електро опреме и инсталација
8. Пројекат санитарна заштите и Управљања квалитетом воде

9. Пројекат хидролошких мерења
10. Предмер и предрачун

11. Пројекат организације грађења 
12. Технологија извођења
13. Елаборат заштите од пожара 
14. Елаборат о геотехничким условима
15. Дефинисање истражних радова и подлога за ПЗИ
16. Графички прилози 

· Општа диспозиција 

· Подужни пресек кроз акумулацију

· Основа

· План ископа

· Пресеци кроз преливни део бране и слапиште

· Детаљи прелива 
· Карактеристични пресеци кроз непреливни део бране
· Изглед са узводне стране

· План арматуре

· Подужни пресек и попречни пресеци кроз темељни испуст

· Детаљи хидро-механичке опреме

· Диспозиција електро-опреме

Целокупна пројектна докуметација доставља се Инвеститору у дигиталном облику израђеном у складу са Правилником о поступку спровођења обједињене процедуре електронским путем („Сл. гласник РС“, бр. 96/2023) и Правилником о садржини, начину и поступку израде и начину вршења контроле техничке документације према класи и намени објеката („Сл. гласник РС“, бр. 96/2023).

